CELEX: 52015JC0007
Language: el
Date: 2015-03-06
Title: Κοινή πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 224/2014 του Συμβουλίου σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.3.2015
            JOIN(2015) 7 final
            2015/0064(NLE)
            Κοινή πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 224/2014 του Συμβουλίου σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               (1)Στις 23 Δεκεμβρίου 2013 το Συμβούλιο εξέδωσε την απόφαση 2013/798/ΚΕΠΠΑ για την επιβολή περιοριστικών μέτρων κατά της Κεντροαφρικανικής Δημοκρατίας, με την οποία προβλέπεται εμπάργκο όπλων, σύμφωνα με την απόφαση του Συμβουλίου Ασφαλείας των Ηνωμένων Εθνών (ΑΣΑΗΕ) 2127 (2013), της 5ης Δεκεμβρίου 2013.
            
            
               (2)Στις 22 Ιανουαρίου 2015 το Συμβούλιο Ασφαλείας των Ηνωμένων Εθνών εξέδωσε την απόφαση 2196 (2015) για την αποσαφήνιση του πεδίου εφαρμογής του εμπάργκο όπλων και την τροποποίηση των κριτηρίων δέσμευσης περιουσιακών στοιχείων. Το Συμβούλιο καταρτίζει απόφαση για την τροποποίηση της απόφασης 2013/798/ΚΕΠΠΑ με σκοπό την εφαρμογή της ΑΣΑΗΕ 2196 (2015). 
            
            
               (3)Η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας και η Επιτροπή θα πρέπει επομένως να υποβάλουν πρόταση κανονισμού για τη λήψη περιοριστικών μέτρων λόγω της κατάστασης που επικρατεί στην Κεντροαφρικανική Δημοκρατία.
                     
            
            
               2015/0064 (NLE)
            
            
               Κοινή πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 224/2014 του Συμβουλίου σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
            
            
               Έχοντας υπόψη την απόφαση 2013/798/ΚΕΠΠΑ του Συμβουλίου, της 23ης Δεκεμβρίου 2013, για την επιβολή περιοριστικών μέτρων κατά της Κεντροαφρικανικής Δημοκρατίας
                  1
               ,
            
            
               Έχοντας υπόψη την κοινή πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο κανονισμός (EE) αριθ. 224/2014 του Συμβουλίου
                  2
                θέτει σε εφαρμογή ορισμένα μέτρα που προβλέπονται στην απόφαση 2013/798/ΚΕΠΠΑ.
            
            
               (2)Η απόφαση του Συμβουλίου Ασφαλείας των Ηνωμένων Εθνών (ΑΣΑΗΕ) 2127 (2013), της 5ης Δεκεμβρίου 2013, η ΑΣΑΗΕ 2134 (2014), της 28ης Ιανουαρίου 2014, και η απόφαση 2013/798/ΚΕΠΠΑ του Συμβουλίου προβλέπουν εμπάργκο όπλων κατά της Κεντροαφρικανικής Δημοκρατίας και δέσμευση κεφαλαίων και οικονομικών πόρων ορισμένων προσώπων που εμπλέκονται ή παρέχουν στήριξη σε πράξεις οι οποίες υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας.
            
            
               (3)Στις 22 Ιανουαρίου 2015 το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2196 (2015) για την επέκταση του πεδίου εφαρμογής του εμπάργκο όπλων και της δέσμευσης περιουσιακών στοιχείων. Με την απόφαση 2015/.../ΚΕΠΠΑ το Συμβούλιο αποφάσισε να επεκτείνει αναλόγως το πεδίο εφαρμογής των κριτηρίων. 
            
            
               (4)Τα μέτρα αυτά εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης και, επομένως, για να διασφαλιστεί κυρίως η ομοιόμορφη εφαρμογή τους από τους οικονομικούς φορείς σε όλα τα κράτη μέλη, απαιτείται κανονιστική δράση στο επίπεδο της Ένωσης για την εφαρμογή τους.
            
            
               (5)Ο κανονισμός (ΕΕ) αριθ. 224/2014 θα πρέπει συνεπώς να τροποποιηθεί,
            
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το άρθρο 5 παράγραφος 3 του κανονισμού (ΕΕ) αριθ. 224/2014 τροποποιείται ως εξής: 
            
            
               1) Το στοιχείο ε) αντικαθίσταται από το ακόλουθο κείμενο:
            
            
               «ε)
                     παρέχουν στήριξη προς ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, συμπεριλαμβανομένων των διαμαντιών, του χρυσού, και των άγριων ζώων και ειδών και προϊόντων άγριας πανίδας, στην ή από την Κεντροαφρικανική Δημοκρατία·» 
            
            
               2) Το στοιχείο η) αντικαθίσταται από το ακόλουθο κείμενο:
            
            
               «η) 
                     είναι ιθύνοντες οντότητας που ορίζεται από την επιτροπή κυρώσεων ή έχουν παράσχει στήριξη ή έχουν δράσει για λογαριασμό ή εξ ονόματος ή προς όφελος προσώπου ή οντότητας που ορίζεται από την επιτροπή κυρώσεων·»
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 352 της 24.12.2013, σ. 51.
               
               
                  
                     (2)
                  Κανονισμός (ΕΕ) αριθ. 224/2014 του Συμβουλίου, της 10ης Μαρτίου 2014, σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία (EE L 70 της 11.3.2014, σ. 1).